[{"text_idx": "#000004", "text": "Enhavas iujn ajn de miaj terminoj"}, {"text_idx": "#000006", "text": "La familio evoluas senc\u0302ese ekde la alveno de la infanoj g\u0302is ilia foriro de la hejmo. Dum tiuj jaroj, la paro trapasas diversajn spertojn, kiuj estas fonto de kontento sed ankau\u0306 de strec\u0302o."}, {"text_idx": "#000007", "text": "Kiam infanoj atingas adoleskecon, la rilatoj interne de la familio s\u0302ang\u0302ig\u0302as. La multoblaj fizikaj kaj emociaj transformig\u0302oj de geknaboj influas ilin signife. Jen kelkaj ideoj por konservi ekvilibron en familio kun adoleskantoj:"}, {"text_idx": "#000008", "text": "\u2022 S\u0302ang\u0302u teknikon. Adoleskantoj komencas esti pli sendependaj. Ili bezonas malpli da helpo pri studado kaj hejmtaskoj, kaj malpli da \"predikoj\". Multaj gepatroj dau\u0306re traktas siajn infanojn kvazau\u0306 ili estus ankorau\u0306 malgrandaj. G\u0302enerale, tio ne funkcias."}, {"text_idx": "#000009", "text": "\u2022 Akceptu la psikologiajn s\u0302ang\u0302ig\u0302ojn de adoleskantoj. Infanoj de tiu ag\u0302o ofte kondutas lau\u0306 defia maniero. Tio estas parto de ilia psikologia evoluo, kaj la gepatroj ne devas tro reagi al tia konduto."}, {"text_idx": "#000010", "text": "\u2022 Atentu pri riskaj kondutoj. Necesas informi adoleskantojn pri la riskoj de dang\u0302eraj sportoj, seksumado, netau\u0306gaj geamikoj, kaj simile."}, {"text_idx": "#000011", "text": "\u2022 Estu pretaj por s\u0302ang\u0302ig\u0302oj en la familiaj rilatoj. Adoleskantaj infanoj povas senti sin malpli proksimaj al siaj gepatroj, konfuzataj, hontemaj, solaj, kun malalta memfido. C\u0302ar tiuj emocioj ne dau\u0306ros, gepatroj devas esti paciencaj kaj trakti siajn infanojn kun komprenemo."}, {"text_idx": "#000012", "text": "\u2022 Atentu pri problemoj inter gefratoj. Adoleskanto ofte mistraktas gefratojn. Tia konduto iom post iom malpliig\u0302os kaj g\u0302enerale malaperos fine de la adoleskeco."}, {"text_idx": "#000013", "text": "\u2022 Komprenu la rolon de amikoj. Amikoj kaj samklasanoj forte influas adoleskantojn. Gepatroj ne miru, ke iliaj infanoj rigardas la opinion de siaj amikoj preskau\u0306 kiel ion sanktan. Tiu tendenco malaperos kiam ili estos pli ag\u0302aj."}, {"text_idx": "#000014", "text": "\u2022 Akceptu helpon de plenkreskulo ekster la hejmo. Adoleskanto g\u0302enerale ne emas akcepti gepatran konsilon. La opinio de onklo, instruisto au\u0306 familia amiko povas havi pli da influo ol tiu de la gepatroj."}, {"text_idx": "#000015", "text": "\u2022 Lasu ilin kontribui al familiaj decidoj. Adoleskantoj kunlaboru en la farado de la reguloj kaj decidoj, kiuj tus\u0302as la familian rondon, kvankam ankorau\u0306 ne venis la tempo, kiam ilia opinio superos tiun de la gepatroj."}, {"text_idx": "#000016", "text": "\u2022 Interkonsentu pri disciplinaj aferoj. Kiam gepatroj ne konsentas inter si pri la reguloj de disciplino, la familia rilato povas malbonig\u0302i."}, {"text_idx": "#000017", "text": "\u2022 Helpu unu la alian. La problemoj de adoleskeco povas kau\u0306zi sufic\u0302e da strec\u0302o al la gepatroj. Tamen, se la gepatroj montras sian amon unu al la alia kaj konsolas unu la alian en malfacilaj tempoj, problemoj trovos pli rapidan kaj efikan solvon."}, {"text_idx": "#000020", "text": "fizika: korpa, ne mensa au\u0306 virtuala.\nhontema: havanta malbonan senton pro la konvinko, ke aliaj homoj rigardas onin mals\u0302ate, pro aferoj, kiujn oni mem misfaras au\u0306 misfaris.\ninflui: havi efikon al la pensoj kaj agoj de alia(j) homo(j).\nkonduti: agi lau\u0306 iu maniero en siaj rilatoj kun aliaj homoj au\u0306 kun la mondo g\u0302enerale.\nkonfuzi: miksi kaj malordigi la ideojn de homo, tiel ke li au\u0306 s\u0302i ne plu komprenas la situacion.\nmem-fido: kredo pri sia propra kapablo fari ion.\nprediko: parolado per kiu religiaj au\u0306 aliaj gvidantoj donas konsilojn al la publiko, sed ankau\u0306 ekzemple gepatroj al siaj gefiloj."}, {"text_idx": "#000021", "text": "psikologia: rilata al la scienco pri la homa menso.\nreagi: agi responde al ekstera afero.\nriska: kun ebleco de dang\u0302ero.\nseksumi: fari seksan agon kun alia homo.\nsen-dependa: memstara, funkcianta sen la neceso ricevi permeson au\u0306 helpon de iu au\u0306 io alia.\nstrec\u0302o: tirado de iu objekto de ambau\u0306 flankoj, au\u0306 de pluraj flankoj; malagrabla korpa au\u0306 emocia sento pro la korpaj kaj spiritaj energioj tirataj de c\u0302iuj flankoj."}, {"text_idx": "#000023", "text": "Ne estas komentoj por montri."}, {"text_idx": "#000029", "text": "Ne eblas rekte alglui bildojn. Als\u0302utu au\u0306 enmetu bildojn per URL."}, {"text_idx": "#000030", "text": "Por bone funkcii, uea.facila uzas kuketojn. Legu nian Privatecan politikon por ekscii kiel ni uzas viajn informojn kaj la Uzkondic\u0302ojn por esti uzanto de la retejo."}]